
Perioada comunistă a furnizat si furnizează încă autorilor din diverse 
domenii (istorie, ştiinţe politice, sociologie etc.) importante teme de studiu si 
cercetare. Una dintre chestiunile intens discutate, de exemplu, în istoriografia 
românească postdecembristă a fost naționalismul comunist, mai ales cel din 
perioada dictaturii lui Nicolae Ceauşescu. Prezenta cercetare, fără a avea 
pretenţia de a lămuri întreaga problematică a acestui subiect, încearcă să prezinte 
modul în care diverşi autori au comentat existența naționalismului în timpul 
regimului ceausist si unele domenii în care s-a manifestat naționalismul in 
respectiva perioadă. “Trebuie amintit de la bun început că problema 
naționalismului ceauşist nu a făcut obiectul unor lucrări speciale; dar chestiunea 
a fost atinsă, cel putin tangential, în numeroase cercetări referitoare la 
comunismul românesc. 


Forme de naționalism ale regimului Ceauşescu 

În general, autorii care s-au ocupat de studierea perioadei lui Ceauşescu au 
considerat că acesta a moștenit o linie naționalistă de la predecesorul său, 
Gheorghe Georghiu-Dej, o linie căreia el i-a dat noi conotații. Un astfel de 
aspect, sesizat de Adrian Marino, e cenzura ridicată la rang de politică oficială de 
regimul Ceausescu, ea extinzându-se la sfârşitul anilor '60 chiar la apariţia în 
presă a numelor unor lideri ai P.M.R. care nu avuseseră origini române. Astfel, 
mentionarile despre Ana Pauker, Vasile Luca ajung la „fondul secret”, ba chiar 
dispar din circulație numele lui Stalin si lui Hruşciov, în condiţiile în care 
Ceauşescu continua politica lui Dej de îndepărtare față URSS, iar pentru a-și 
asigura perpetuarea puterii recurgea la mijloace de flatare a sentimentelor 
naționaliste populare. 

O idee interesantă o găsim în cartea autoarei Anneli Ute Gabanyi, Cu/tul 
lui Ceausescu — anume faptul că aversiunea fata de sovietici a lui Ceauşescu se 
constatase încă din 1962 când acesta avusese discuţii aprinse cu Hruşciov, în 
timpul vizitei la Bucureşti a liderului de la Kremlin; neînțelegerile porniseră de la 
problema „diviziunii internationale a muncii”, propunerile sovietice fiind 
considerate de români o ofensă la adresa propriilor ambiţii de industrializare. Pe 
de altă parte, după accederea la putere, Ceauşescu a extins şi a accentuat direcția 
naționalistă, deşi la sfârşitul anilor '60 România părea că se îndreaptă spre un 

echilibru între ,,national” şi „civil” in viata publică. Dar dupa 1970 regimul de la 
Bucureşti a început să-și dezvăluie adevărata fata — aceea a naționalismului 
comunist”. Totodată, autoarea dezvăluie si cum Ceausescu a făcut tot mai multe 
eforturi pentru a-şi crea imaginea de conducător nu doar al partidului, ci al 
întregii naţiuni, în condiţiile în care prin anii '80 în documentele oficiale ale 
Partidului, apărea tot mai mult ideea că acesta nu era doar purtător de cuvânt al 
unei clase restrânse, ci întruchiparea voinței întregii națiuni. În spiritul acestei 
orientări, membrii de partid se angajau să lupte nu doar pentru triumful 
socialismului și comunismului, ci si pentru „bunăstarea poporului”. 

Stelian Tănase se opreşte si el asupra acestei chestiuni, a exacerbării 
naționalismului, arătând că national-comunismul a oferit lui Ceauşescu 
posibilitatea de a obţine simpatie populată, iar unii lideri comuniști au considerat 
trecerea la naționalismul comunist ca o etapă intermediară, înainte de trecerea la 
schimbările structurale“. Naționalismul avea rădăcini din perioada interbelică, iar 
Ceauşescu a focalizat dezbateri puternice în jurul problemei naționale, înțeleasă 
ca unitate între popor şi partid. S. Tanase reia o idee întâlnită si la alti analiști: in 
condiţiile crizei economice de la jumătatea anilor '70, confruntat cu o scădere a 
nivelului de trai, regimul Ceauşescu a încercat să distragă atenția de la aceste 
probleme prin declanşarea unei propagande în care naționalismul avea un rol 
puternic; naționalismul, consideră autorul citat, a devenit în acel context un 
instrument de mobilizare a maselor, fiind o reacție anticriză și căpătând noi 
dimensiuni. 

Mihai Botez chiar încearcă o definiție a national-comunismului ceaușist: 
„termen ce desemnează un comunism stalinist independent de Moscova, 
consolidat prin activarea sentimentului naționalist chemat să-l legitimeze şi să-l 
susțină”. 

Atât Tom Gallagher cat şi Lucian Boia consideră că acest tip de comunism 
national s-a tradus printr-o recuperare treptată a chestiunilor de ordin national, 
tradiţionale, fapt care, dupa ,,anti-nationalismul anilor '50, era de natura să facă 
plăcere românilor“. Mai mult decât atât, regimul Ceauşescu a avut un atu major: 
flatând patriotismul românilor, profitând de amintirile urâte ale anilor '50 şi 
făcând pe alții responsabili de toate problemele, regimul a reușit, pentru o 
perioadă, să voaleze adevăratele probleme ale țării, având astfel si o oarecare 
longevitate. Lucian Boia afirmă că politica megalomană a lui Ceauşescu, 
susținută de vocatiile mitologice pe care le-a generat, a alimentat visul de mărire 
existent în subconştientul național, aceasta fiind, consideră autorul, şi una dintre 
explicaţiile tardivului şi incompletului dezghet românesc. Devine tot mai evident 
azi că, la acel moment, prezentarea unei tari mici ca o tara importantă (aproape 
un nucleu al lumii) a fost un proces atotcuprinzator, înglobând diverse elemente 

ale vieţii nationale şi cele ale planului istoric. Totuşi, reafirmarea unor principii 
de tip nationalist a fost parțială şi pusă în serviciul unei ideologii si a unei politici 
diferite de ale perioadei interbelice sau a începutului de secol XX, să spunem, si 
aceasta deoarece naționalismul ceauşist era încărcat de spiritul totalitar al 
regimului şi purta o clară amprentă autohtonă, spre deosebire de cel din primii 
ani ai secolului XX care avea influențe vestice si se dezvolta într-o perioadă de 
evoluţie a liberalismului. Același Lucian Boia este de părere că naționalismul 
comunist promovat de regimul Ceauşescu a marcat o revenire la un discurs 
traditionalist căruia i s-au adăugat elemente de ideologie comunistă adaptate 
retoricii naționaliste”. Aceasta din urmă a cunoscut a amplificare fără precedent, 
beneficiind de un ecou incontestabil în opinia publică si chiar printre 
profesionişti, cu atât mai mult cu cât versiunea națională apărea în antiteză cu 
antinationalismul anilor '50 şi într-un raport de continuitate cu ceea ce se 
considera a fi istoria „reală” a țării. Nu s-a subliniat îndeajuns rolul pe care acest 
tip de discurs istoric, repetat fără încetare, l-a avut în consolidarea si prelungirea 
dictaturii lui Ceausescu, în măsura în care imaginea comunist-nationalista a 
istoriei se aseza pe un tipar mental traditional (originile daco-romane, 
continuitatea, lupta pentru independenţă, rolul românilor în apărarea Europei, 
victimizarea românilor supuşi adversitatilor din partea ce/or/a/fi...). Din acest 
punct de vedere, comunismul naționalist a fost continuatorul mitologiei 
naționale cristalizate în secolul al XIX-lea, ceea ce i-a conferit credibilitate și 
legitimitate. 

Anumiți autori tratează si modul în care regimul Ceausescu a introdus 
elemente naționaliste în planul culturii. loana Bot se opreşte asupra „mitului 
Eminescu”, care cunoaşte o interesantă evoluţie în perioada anilor '80: 
Eminescu este elogiat ca exponent al unei națiuni fără clase, iar interpretările 
culturii oficiale modifică analizele mai vechi ale eminescologiei privind caracterul 
reprezentativ al poetului national pentru spiritualitatea românească”. Dennis 
Deletant ia ca exemplu festivalul Cantarea României, care era menit să fie „o nouă 
formulă de manifestare a talentului, sensibilităţii şi geniului creator al poporului 
român”. Autorul amintit analizează modul în care pentru mai mult de un 
deceniu o serie de spectacole desfăşurate în întreaga tara, cu o participare de 
masă, au fost reunite sub umbrela festivalului national Cdantarea Românie, 
majoritatea dintre ele promovând ideea apărării de către cetățeni a „libertății, 
independenţei şi unității naționale”. Dragoş Petrescu se opreşte şi el asupra 
acestui festival, considerând că peisajul cultural rigid si monoton al României 
acelor ani, în care spaţiile alternative de manifestare artistică erau practic 
inexistente, succesul acestei politici culturale a fost indiscutabil”. Artiştii 
profesionişti au fost obligați să se supună noilor „sarcini de serviciu”, 
integrandu-se în marele festival-kitsch. Autorul e de părere că în concepția 

liderilor de la Bucureşti mitul „românului născut poet” se combina cu cel al 
românului bun cetățean şi devotat construirii socialismului. Important este și 
faptul, pe care autorul îl subliniază foarte bine, că potrivit propagandei oficiale, 
la festivalul Cantarea României („festival al celor ce muncesc”) nu puteau participa 
decât cei ce se făceau remarcati în domeniul lor de activitate, adevărați fruntași 
în îndeplinirea planului, dar și în cântarea muncii, a istoriei naționale şi a creaţiei 
bere. Nici nu e de mirare că Ceausescu însuși încuraja permanent această 
politică culturală „larg democratică”. 

Un alt aspect asupra căruia s-au oprit autorii care au analizat comunismul 
a fost naționalismul economic. Stelian Tanase comentează modul în care 
opţiunile regimului Ceauşescu de a dezvolta în anii '60 şi '70, o industrie chimică, 
siderurgică si constructoare de masini, care să plaseze România între primii 
producători din lume în acele domenii, au avut efecte negative ce au început să 
se vadă spre sfârșitul anilor '70'!. Totuşi, păstrând această linie a „naționalismului 
economic”, Ceausescu a rämas ferm în planurile sale megalomane dorind sa 
producă totul, dacă se putea, în tara. Din păcate efectele negative aveau să se 
accentueze în anii '80, însă atunci când respectivele efecte riscau să producă 
nemulțumiri sociale, Ceauşescu a încercat să folosească iar metoda pe care o 
utilizase cu foarte mare succes: manipularea naționalismului. De exemplu, la 12 
aprilie 1989, el anunţa achitarea datoriilor externe, iar un proiect de lege trebuia 
să interzică pe viitor alte împrumuturi exterioare. Dictatorul juca o altă carte 
naționalistă, atacând Occidentul si alti duşmani nevazuti ai ţării, în condițiile in 
care, considera el, plata datoriilor externe garanta independența țării şi punea 
capăt „unei lungi perioade de dependenţă de monopolurile străine si de capitalul 
străin”. Asupra naţionalismului anilor '80 se oprește si Alina Mungiu-Pippidi, 
numai că ea analizează câteva aspecte ale naționalismului cultural. Autoarea 
citată arată cum în anii '80 regimul Ceauşescu a recuperat diverşi intelectuali puși 
la index în timpul lui Dej, folosindu-le unele concepte şi idei în stil naționalist. A 
fost cazul, de exemplu, teoriei lui Blaga si speculațiilor lui Eliade cu privire la 
miturile dacilor, teme folosite de regim pentru că acordau întâietate românilor”. 

Pe de altă parte, analizând naționalismul anilor '80 prin prisma relaţiilor 
româno-sovietice, Victor Frunză consideră că, la fel ca şi naționalismul polonez 
si ungar, si naționalismul românesc al respectivei perioade a fost şi o reacţie la 
tendinţele sovieticilor de intervenţie în politica internă a statelor din lagărul 
socialist”. În acele condiții, unii lideri comuniști est-europeni au considerat 
intervenţia ca un atentat la identitatea națională a poporului la conducerea căruia 
se aflau, dar si la adresa puterii lor de lideri comunişti. 

Şi Lucian Boia analizează un aspect al naționalismului comunist din anii 
'80, anume eliminarea treptată din limbajul oficial a denumirilor specifice ale 
regiunilor ţării, pe motiv că România era una si unitară!?. Astfel, Boia ia ca 

exemplu decizia secției de propagandă a comitetului central al P.C.R. de a 
elimina numele regiunilor geografice din buletinele meteorologice (s-a interzis, 
astfel, să plouă în Moldova, fund permis să plouă doar în estul sau nord-estul 
ţării). 

Încheind, cronologic, această parte a analizei de fata, ne vom opri la 
momentul decembrie 1989 şi la analiza lui Stelian Tănase asupra evenimentelor 
respective. Autorul citat consideră că promovarea excesivă a naţionalismului şi a 
cultul personalității l-au rupt pe Nicolae Ceauşescu de realitate, dovadă fiind 
acțiunile sale din decembrie 1989. De exemplu, în 20 decembrie când la 
Timişoara insurgenții sărbătoreau victoria contra comuniștilor locali, Ceauşescu 
apărea la televizor înconjurat de steaguri naționale și pe fondul unor cântece 
patriotice, atacând „agenţii străini”, ,,fascistii” si „trădătorii” de la Timisoara, 
aflați în slujba unor forte străine ostile României; Stelian Tanase consideră că si 
în acele momente dictatorul spera că, jucând iar cartea naționalistă, va avea 
succes”. 

Concluzionând, am putea considera că naționalismul a fost în perioada lui 
Ceausescu un aspect de politică internă si externă preluat din perioada anterioară 
si îmbogăţit” în conformitate cu ideologia oficială. Autorii citați considera, în 
general, că aspecte naţionaliste au fost remarcate în diverse domenii: economie, 
învățământ, relațiile cu minoritățile, cercetarea istorică, întreținerea cultului 
personalităţii etc. În continuare ne vom opri doar asupra câtorva dintre 
domeniile anterior amintite, pentru a evidenția modul în care diverşi autori au 
analizat o problemă sau alta. 


Ceauşescu şi cultul personalității 

Ca în orice regim totalitar, cultul personalității a obținut în timpul lui 
Ceauşescu un loc important în propaganda oficială a regimului. Doar că în cazul 
lui Ceausescu acesta a avut si importante elemente nationaliste care i-au oferit 
trăsături specifice. În cazul dictatorului român totul e gigantic, maiestuos. 
România e o ţară importantă in plan international, condusă de un geniu 
(„Dunăre a gândirii” era doar una dintre metaforele cu care era caracterizat 
Ceauşescu); istoria națională era dominată de personalități deosebite: Burebista, 
Decebal, Traian, Mircea cel Bătrân, Stefan cel Mare, Mihai Viteazul, A. I. Cuza, 
lista terminându-se, evident, cu Ceaușescu. 

Pavel Câmpeanu, unul dintre cei care au studiat problema cultului 
personalităţii la Ceausescu, a identificat si câteva trăsături de bază ale acestuia“: 

- Ceausescu isi instituie propriul cult nu pentru a-şi impune legitimitatea, ci 

după ce, in august 1968, o dobândise atragandu-si sprijinul societății 

pentru atitudinea de apărător al independenţei nationale; 

- identitatea dintre persoana dictatorului şi independenţa țării stătea la baza 
cultului; astfel, deşi se admitea că Ceausescu personifica independența 
României, se omitea faptul că el patrona un regim comunist foarte dur; 

- centrat în jurul independenţei naţionale, cultul lui Ceauşescu devine, în 
subsidiar, cultul națiunii; în consonanta cu mitul exacerbat al personajului, 
fervoarea naționalistă formează nucleul unei ideologii de esență populistă. 


Pavel Câmpeanu constată, de asemenea, şi o interesantă relație între 
naționalismul comunist al regimului și cultul personalității dictatorului. 
Analizând, de exemplu, sintagma bine-cunoscutä „Partidul, Ceausescu, 
România”, autorul consideră că ordonarea celor trei repere-cheie „recunoștea, 
fără voie, caracterul antinational al acestui nationalism, pe când întâietatea 
partidului nu reprezenta decât o ficţiune ideologică”. 

Dennis Deletant afirmă si el că dictatorul român s-a autoprezentat, mai 
ales în cadrul elementelor ce făceau parte din acţiunile cultului personalității, ca 
un patriot, ca un lider al poporului, un conducător de rangul unor personalități 
ca Burebista, Ştefan cel Mare, Mihai Viteazul ş.a. Liderul comunist avea 
convingerea ca el era moştenitorul „mantiei” de apărător si de conducător al 
naţiunii. O dovadă ar fi chiar numele si elementele unui plan care ar fi vizat 
salvarea sa în cazul unei agresiuni armate — planul ROVINE-IS-70, plan care 
prevedea ca lui Ceausescu să-i fie asigurată securitatea în ascunzisuri situate in 
„locuri cu tradiţie în istoria patriei, având o populaţie cu puternice sentimente 
patriotice, care să asigure la nevoie protecția si apărarea conducătorilor de partid 
si de stat", 

Anneli Ute Gabanyi analizează, de asemenea, rolul pe care l-a avut, în 
cadrul cultului personalității lui Ceauşescu, plasarea dictatorului în galeria 
„marilor eroi ai neamului”. Autoarea prezintă modul cum a devenit celebru 
unul dintre tablourile pictorului Florin Ionescu, tablou în care dictatorul apărea 
drept ultimul dintr-o galerie de mari conducători: Burebista, Decebal, Ştefan cel 
Mare, Mihai Viteazul, Nicolae Bălcescu, A.I. Cuza. Personajele nu fuseseră alese 
la întâmplare, Ceauşescu dorind să fie considerat o întrupare a virtuţilor 
înaintaşilor, virtuți ridicate la un alt nivel — cel comunist. Totodată, Anneli Ute 
Gabanyi explică şi modul în care propaganda naționalistă a devenit primordială 
în susținerea cultului personalității lui Ceauşescu, apelul la istorie făcându-se 
frecvent: de exemplu, printre corespondentele simbolice care au apărut în presa 
românească se putea constata coincidenta anului naşterii dictatorului (1918) cu 
anul Marii Uniri, sau cea între luna nașterii sale (ianuarie) cu luna în care s-a 
înfăptuit, în 1859, unirea Principatelor. Propaganda din anii '80 amintea frecvent 
descoperirea unor rămăşiţe dacice în Scornicești, localitatea natală a lui 
Ceauşescu. Apelul la istorie ca bază de susţinere a cultului personalității este 

analizat şi de Ramona Bordei-Boca, ea considerând că dictatura lui Ceauşescu s- 
a sprijinit pe o propagandă naționalistă în care latinitatea, însoțită de câteva 
formulări specifice propagandei oficiale, a sprijinit cultul personalităţii”. 

Pe de altă parte, Lucian Boia analizează rolul așa-numitei „mitologii 
comuniste oficiale” în cadrul promovării cultului personalității, considerând că 
mitologia naţională a fost folosită în beneficiul regimului si al dictatorului”. 
Autorul citat consideră că propaganda oficială promova ideea că națiunea 
română găsise in Ceausescu un lider providential si de aceea, el trebuia ascultat, 
iar relaţiile cu străinătatea — înlăturate. În cadrul cultului personalității, arată L. 
Boia, discursul oficial promova contrastul între virtuțile națiunii române (în 
cadrul căreia Ceausescu era o întrupare a acestor virtuţi) si efectele negative ale 
intervențiilor străine. Astfel, pentru a înlătura pericolul „îmbolnăvirii”, datorită 
contactului cu străinii, România trebuia să fie o tara independentă si autarhică. 
Această Românie era visată de Ceauşescu drept o mare putere, iar el se 
comporta ca atare: liderul unei tari de prim-rang, cu un cuvânt hotărâtor in 
relațiile internationale. În acest context, propaganda oficială a introdus acest 
element în cadrul cultului personalității. 

Trebuie relevat însă şi faptul că evoluția cultului personalității lui 
Ceauşescu s-a legat de promovarea P.C.R. drept „partid — cârmuitor al națiunii” 
ale cărei elemente geniale făceau parte din rândurile sale. Este o chestiune asupra 
căreia se opreşte si Simona Nicoară, care analizează rolul generalului Ile 
Ceauşescu (fratele dictatorului) în această problematică”. Autoarea citată 
aminteşte faptul, interesant, de altfel, că, deşi a fost un promotor al „dacismului” 
si „indigenismului”, generalul a recunoscut importanța elementului roman în 
etnogeneza românească atunci când era vorba de apărarea intereselor P.C.R. 
Generalul prezenta partidul ca o sinteză a celor mai înalte spirite ale poporului 
român, el însuși un popor născut din două mari popoare ale antichităţii. P.C.R.- 
ul putea, astfel, să aibă pretenţia unei ,,legitimari istorice”. 

Revenind la Ceauşescu personal, ne oprim asupra analizei pe care Edward 
Behr” o face cultului personalităţii dictatorului român. Autorul citat arată cum în 
numeroase istorii scrise în perioada lui Ceauşescu, trei personalități, regăsite si în 
tabloul lui Florin Ionescu, revin obsedant alături de dictator: Burebista (care se 
implicase în politica internă a celui mai important stat a vremii sale — Imperiul 
Roman, aşa cum Ceauşescu avea pretenția de a fi un arbitru în relațiile 
internaționale), Decebal (vajnic apărător al patriei sale) şi Mihai Viteazul (care 
unificase sub sceptrul său, pentru prima oară, cele trei Ţări Române). Edward 
Behr aminteşte si faptul că în diverse comentarii referitoare la domnia lui Mihai 
Viteazul, istoricii oficiali au adăugat că patru dintre căpitanii lui Mihai Viteazul s- 
au stabilit în Scornicești, subintelegand că Ceausescu putea fi un urmaș al lor. 

Victor Frunză este de părere că dictatorul român s-a folosit de aparițiile 
sale publice pentru a accentua elementele nationaliste ale regimului său”. Nu 
puţine erau portretele care îl prezentau având eşarfă tricolora, iar in mână un 
sceptru aurit; Ceausescu se dorea înfățișat si în ipostaza de şef al statului şi în cea 
de succesor al domnitorilor. 

Încercând câteva concluzii ale acestei parti a analizei, putem fi de acord cu 
autorii citați în ceea ce priveşte faptul că timp de aproape un sfert de veac 
România a reprezentat un model de dictatură personală de tip nationalist- 
comunist. Deşi in mod oficial P.C.R.-ul reprezenta forța conducătoare a ţării, 
într-un mod tipic stalinist, Ceausescu si clanul său și-au impus dominaţia asupra 
aparatului decizional al partidului, liderul absolut promovandu-si un puternic 
cult al personalității. Ceauşescu a încercat să îmbine în cadrul acestui cult 
elemente comuniste cu unele de ordin etnocentrist, descriind, de exemplu, 
istoria P.C.R. ca o succesiune de evenimente glorioase, iar partidul drept 
chintesenta a celor mai strălucite minți ale națiunii. Accesele sovine ale lui 
Ceausescu, mitizarea trecutului, identificarea cu conducători legendari, 
reabilitarea unor simboluri naționale, au fost elemente ale unui cult al 
personalității menit să îndoctrineze populaţia, să-i flateze orgoliul national si să 
compenseze eşecul de a oferi răspunsuri la problemele țării. 


Istorie, istoriografie, mituri naţionaliste în timpul regimului 
Ceauşescu 

Un aspect interesant pe care l-au sesizat autorii care au cercetat 
naționalismul ceauşist l-a constituit analiza asa-numitelor „mituri” oficiale ale 
regimului — idei de tip naționalist, menite să aducă popularitate regimului, 
promovate excesiv prin diferite metode. Spectrul lor tematic a fost foarte 
complex: le întâlnim, astfel, în cadrul elementelor specifice cultului personalității, 
în plan cultural, social, economic şi, mai ales, în ceea ce priveşte raportarea 
regimului la istoria națională. 

Unele dintre marile mituri care au dominat epoca au fost preluate şi din 
secolul XIX: unitatea, neatârnarea, lupta de clasă, democrația idilica, teama de 
străin. Ceea ce s-a adăugat se situa pe aceeași linie, evocând tradiția paternalistă, 
spiritul mesianic, figurile providentiale, iar regimul comunist s-a arătat destul de 
abil în folosirea lor. 

Ionel Buse considera, astfel, că aceste mituri nu au fost specifice doar 
cazului românesc, afirmând că instaurarea comunismului în Europa de Est a 
reprezentat reînnoirea imaginarului politic naţionalist şi totalitar”. Pe lângă 
miturile „vârstei de aur”, „revoluției salvatoare”, „complotului” etc. 
totalitarismul comunist a folosit puternic si alte mituri: „unitatea”, „cetatea 
asediată”, „salvatorul”, eroul”, „originile dacice” etc. Autorul amintit 
analizează, de exemplu, modul în care regimul Ceauşescu a selectat dintre 


2 Frunză 1990, p. 485, 493, 501. 
25 Buse 2003, p. 91-92. 

elementele imaginarului politic pe cele cu cea mai puternică aderenta la mentalul 
colectiv. Astfel, mitul originilor a fost intens exploatat. Se vorbea de România 
trimilenară, una din cele mai vechi civilizații ale Europei, care ajunsese la apogeul 
său în perioada comunistă a societății socialiste multilateral dezvoltate, sub 
conducerea salvatorului său: Nicolae Ceausescu. I. Buse constată, de asemenea, 
că accentul pus pe mitul dacic, pe arheologie si pe cercetarea folclorului s-a 
regăsit şi în manifestări care se doreau a fi de ordin cultural: de exemplu 
festivalul Cantarea României. 

Aceeași problemă a legăturii între istoria națională si miturile oficiale ale 
regimului a fost analizată si de Lucian Boia, care se opreşte asupra altor două 
mituri: unitatea şi continuitatea”, Este un fapt cunoscut că majoritatea istoricilor 
de bun simţ consideră că nu se poate pune în discuţie, de exemplu, continuitatea 
daco-romană în spaţiul fostei Dacii, după retragerea aureliană. Modul în care 
regimul Ceauşescu a folosit această problemă, ca parte a propagandei oficiale de 
tip nationalist, a alterat, însă, seriozitatea acestei chestiuni de ordin istoric. 
Tocmai asupra unor astfel de probleme se opreşte si L. Boia când analizează 
modalitatea în care istoriografia oficială ceauşistă a promovat unitatea și 
continuitatea drept principii directoare ale istoriei româneşti. Unitatea, considera 
autorul citat, privea în acelaşi timp atât unitatea spaţiului românesc de-a lungul 
vremurilor (în pofida istoriei sale mai degrabă fragmentate), cât şi unitatea 
poporului român în jurul marilor săi conducători: regii daci, domnitorii din Evul 
Mediu, în sfârşit Ceausescu, continuatorul acestora, dar si creatorul unei noi 
Români. Continuitatea desemna o problemă specifică, dar exprima si o 
interpretare generală a istoriei românești: persistenta daco-romanilor si apoi a 
românilor la nordul Dunării, pe teritoriul actual al României. Pe de altă parte, 
afirmă L. Boia, pentru mitologia istorică a comunismului, continuitatea 
reprezenta o identitate între daci şi români. Dacii — preferați romanilor potrivit 
unei logici nationaliste ce-i considera pe romanii occidental” drept 
„Invadatori” — apoi daco-romanii si, în sfârşit, românii ar fi reprezentat o singură 
unică entitate, la fel ca și Dacia antică şi România lui Ceaușescu. Era vorba de o 
continuitate atât etnică, cât si politică, chiar „statală”, iar în aceste condiții 
Ceauşescu putea fi prezentat (în cadrul elementelor specifice cultului 
personalităţii) drept un demn urmaș al lui Burebista, de exemplu. Într-un alt 
articol, L. Boia aminteşte si modalitatea in care, tot în sens nationalist, istoricii 
regimului au încercat să insereze istoria națională în istoria lumii potrivit 
următoarei concepţii: românii nu s-au aflat în afara cursului istoriei, au influențat 
puternic istoria Europei și chiar a lumii”. În acest sens, consideră autorul, au 
fost alese câteva personalități din istoria națională drept simboluri. Între aceste 
„simboluri” istorico-politice, Mircea cel Bătrân a ocupat un loc privilegiat; 
imaginea sa idealizată părea mai potrivită decât orice alt chip de domnitor pentru 
a servi ca o „oglindă” îndepărtată pentru Ceausescu; Mircea (devenit „cel Mare”) 


2 Boia 2003, p. 519. 
27 Boia 1997, p. 20-28. 

oferea imaginea unei märetii egale pe tot parcursul domniei sale, care aduna 
toate liniile de forță ale istoriei româneşti: unitatea (Mircea alipeste Dobrogea la 
Tara Românească), excelența pe câmpul de luptă (aplicând principiul luptei 
întregului popor), excelența diplomatică (pune bazele unor relații diplomatice 
noi ale Tärii Româneşti). 

Simona Nicoară se opreşte si ea asupra legăturii dintre cultul personalității 
— mituri — istoria naţională”. Autoarea consideră că Ceauşescu a impus această 
conexiune în intenția acaparării cât mai multor pârghii ale puterii, oferind si un 
exemplu de discurs ceaușist, foarte populist, referitor la istoria națională: „Oare 
cum s-ar simți un popor care nu-și cunoaște istoria, nu ar preţul și nu ar cinsti 
această istorie? Nu ar fi ca un copil care nu-și cunoaşte părinții si se simte uneori 
străin în lume?” Simona Nicoară prezintă şi modul in care descrierea anumitor 
etape din istoria națională s-a bazat pe mituri. De exemplu, mitul originilor îi 
prezenta pe strămoșii autohtoni daci drept „un popor harnic şi viteaz”, iar 
cuceritorii romani erau nişte „viteji”. Pe de altă parte, manualele de istorie, in 
speţă cele folosite în învățământul primar, conţineau tot felul de legende despre 
întemeierea statelor feudale româneşti, punându-se accent pe elementele de 
unitate între cele trei state feudale, unitatea însemnând existența poporului 
omogenizat prin termenul de „român”. De asemenea, lupta împotriva 
„cotropitorilor” avea dimensiuni eroice. Dusmanii aveau o dimensiune opusă: 
pe de o parte erau numeroși („câtă frunză si iarbă”), iar pe de altă parte aveau tot 
felul de atribute negative („cruzi”, „vicleni”, uneori „laşi” etc.), indiferent de 
origine etnică (turci, tătari, unguri ş.a.). Pe lângă aceste mituri, considera 
autoarea, cultul personalității dictatorului s-a bazat pe un mit specific: cel al 
„tehnocratului şef”; acest mit a fost „întrupat” in formule tip ca „geniul 
Carpaţilor”, „Dunăre a gândirii” ş.a., ideologia comunistă exaltând forța 
intelectuală de-a dreptul demiurgică a „conducătorului iubit”, care avea soluție 
pentru orice probleme ale țării. 

Un alt autor care a analizat problema acestor mituri a fost Dennis 
Deletant, el oprindu-se, de exemplu, asupra „mitului dacic”, ideea „dacizării” 
istoriei naţionale fiind legată de cea a unității poporului român”. Se considera, 
astfel, că „ideea dacică” de unitate a influențat şi politica voievozilor români 
medievali (unirea de la 1600 era prezentată ca o continuare a idealului dac de 
unitate şi o „împlinire a aspirațiilor nationale de unitate si independență”). 
Autorul amintit consideră că regimul a manipulat istoria în aşa fel încât la 
sfârşitul anilor '80 s-a ajuns la situaţii de „dacizare” puternică a originilor 
poporului român în paralel cu o denigrare a romanilor văzuți ca şi „cotropitori. 
Crearea de către regim a unor noi „adevăruri” a avut efecte negative asupra 
istoriei naționale. Identitatea istorică a românilor a fost politizată şi exploatată de 
conducerea PCR şi aceasta în condiţiile in care regimul constientiza importanța 
limbii şi a istoriei în perceperea de către români a propriului trecut. De 


28 Nicoară 2002, p. 290-291. 
2 Deletant 1998b, p. 276, 287. 

asemenea, D. Deletant este de părere că dacizarea excesivă susținută de regim a 
avut efecte nefaste și în rândul istoricilor, în anii '80 unii ajungând aproape să 
elimine elementul roman din procesul etnogenezei româneşti. 

De altfel, trebuie spus, asa cum demonstra Ion Raţiu, că această 
manipulare a istoriei în sens naționalist s-a constatat încă de la începutul „epocii 
de aur”. Unul dintre primele semne ale acestei orientări l-a constituit apariţia in 
librării a unei noi hărți a României, în 1966, în care localități din Basarabia si 
Bucovina, anexate de URSS în 1940, apăreau cu nume românești. Apoi, în 
ianuarie 1967, la o emisiune radio s-a difuzat imnul „Deşteaptă-te române!”, care 
de la instaurarea comuniștilor la putere nu mai fusese cântat în public datorită 
izului său naţionalist. Toate acestea dovedeau că regimul se implica într-o 
campanie de legitimare a caracterului său național. 

Manipulare istoriei în acest sens naționalist a atins, consideră Adrian 
Drägusanu, chiar şi domeniul filatelic”, în condiţiile în care în nicio tara 
comunistă nu se remarca o înclinație spre origini atât de mare ca în cazul 
românesc. De exemplu, explică Dragusanu, vechimea unor orașe era stabilită 
arbitrar, în general în jurul a 2000 de ani (Alba Iulia, Arad, Piatra Neamţ etc.), 
evenimentele fiind marcate de apariția unor mărci poștale speciale. Pe de altă 
parte, este de părere autorul citat, după prezenţa filatelică s-ar crede că istoria 
românilor a început cu campania lui Traian împotriva dacilor; adevărată cauză a 
abundenței unor astfel de timbre stă în dacismul epocii, în cultul strămoşilor cât 
mai îndepărtați, idei devenite linia oficială în propaganda. Preferinta pentru 
aceste simboluri s-a susținut si prin analiza cantitativă: timbrele consacrate 
antichităţii reprezentau 48% din mărcile cu tematică istorică ale perioadei, cele 
dedicate evului mediu — 28%, iar în cazul istorie moderne si contemporane 
procentul a fost şi mai mic. 

O altă chestiune asupra căreia s-au oprit diferiți autori a fost cea a 
surprinzătoarei reabilitări (ce-i drept parțială) a mareșalului Antonescu în timpul 
regimului Ceausescu. $i aceasta în condiţiile în care istoriografia oficială punea 
accent puternic pe prezentarea unor „salvatori”. Leonard Drulă considera că 
„recuperarea” lui Antonescu începe odată cu perioada naționalistă a anilor '70, 
diferite lucrări apărute atunci încercând să prezinte anumite trăsături pozitive ale 
mareșalului”. Ca exemplu, autorul amintit citează cartea din 1979 a lui Aurică 
Simion, Preliminarii politico-diplomatice ale insurecției române din august 1944, în cate 
Antonescu este prezentat ca un instaurator al ordinei, un om cu o atitudine 
fermă în reprimarea rebeliunii legionare şi care a reintrodus armonia socială și 
disciplina. De asemenea, arată L. Drulă, mareșalul este prezentat ca un apărător 
al integrității teritoriale, adoptând o atitudine patriotică în întâlnirile cu Hitler, 
când ridica problema Transilvaniei. O chestiune ar fi, însă, de amintit aici: cartea 
lui Aurică Simion a fost extrem de rapid retrasă de pe piaţă, ceea ce dovedeşte că 


30 Raţiu 1990, p. 88-89. 
3! Drägusanu 1998, p. 39, 42. 
32 Drulă 1995, p. 224-227. 

nu apariția ei nu avusese, în totalitate, sprijin oficial. Un alt exemplu oferit de L. 
Drula este Istoria militara a poporului roman, vol. II, din 1989, unde, pe lângă 
calitățile de om politic si militar, este pusă în discuţie si disculparea lui Ion 
Antonescu în privința războiului contra URSS, în care mareșalul ar fi urmărit 
doar scopuri nationale: recuperarea Basarabiei si a nordului Bucovinei, ocupate 
de URSS (la sfârşitul anilor '80 Ceauşescu era tot mai mult un adversar al 
sovieticilor). 

Katherine Verdery analizează cum chiar si istoria PCR-ului a fost 
modificată în sens naţionalist”. Exemplul oferit de autoarea citată se referă la 
modul în care, în 1966, Ceauşescu a explicat adoptarea de către PCR, în perioada 
interbelică, a liniei Cominternului care susținea dezmembrarea României. 
Ceausescu a criticat ostilitatea Cominternului fata de interesele României si a 
menţionat că partidul fusese divizat între cei ce acceptau linia cominternistă şi 
cei ce luptau pentru interesele țării. De asemenea, arată K. Verdery, în scrierea 
istoriei într-un cadru naționalist, un rol important l-a avut prezentarea 
evenimentelor ca făcând parte din „istoria întregului popor”. Dar „poporul” la 
care se făcea referire era unul pur, român, excluzandu-i pe minoritari, 
ajungându-se până la dispoziţii date istoricilor de a nu folosi denumiri 
neromâneşti, indiferent de problema si perioada cercetată. 

O altă problemă asupra căreia ne oprim este modalitatea în care diferiți 
autori au analizat influența negativă asupra istoriografiei a politicii oficiale 
nationaliste a regimului Ceausescu. Același Leonard Drulă consideră că scrisul 
istoric, începând cu perioada anilor '70, a fost tot mai mult influenţat de ideea de 
a prezenta o istorie națională măreaţă, uimitoare”. Din abordările anterioare 
sunt păstrate unele elemente (antagonismul social ca motor al istoriei, 
succesiunea modurilor de producţie etc.) dar sunt subordonate discursului 
nationalist. Festivismul istoric a atins cote aberante: neamul, ţara, istoria 
națională, şi-au pierdut conturul real, totul devine uriaş, un model de invidiat de 
alții. 

Aceeași problemă a „istoriei marete” este analizată şi de Lucian Boia’. 
Vom stärui mai mult asupra acestui autor deoarece am considerat că oferă 
exemple foarte elocvente in analiza acestei probleme. Analistul citat se refera, de 
exemplu, la modul în care în istoriografie comunismul nationalist al epocii 
Ceauşescu a influențat problema etnogenezei româneşti. Au apărut, astfel, două 
noi teze: cea a influenței minime a romanilor, si cea conform căreia în secolul VI 
poporul român era deja format înainte de venirea slavilor (astfel se încerca și 
scoaterea acestei populaţii din etnogeneza românească). De asemenea, dacă până 
atunci în lucrările de istorie Transilvania avusese o pondere mai mică în raport 
cu Moldova si tara Românească, din anii '70 a fost obligatorie o pondere 
aproximativ egală, contradicţiile dintre provincii trebuiau estompate, iar 


3 Verdery 1994, p. 98. 
34 Drulă 1995, p. 223. 
35 Boia 1995, p. 428-435. 

denumirile specifice zonelor dispăreau (titlul lucrărilor se modifica, de exemplu, 
din Românii din Banat în Românii din sud-vestul tari). Cât priveşte istoria medievală, 
Lucian Boia se opreşte cu analiza asupra cazului Mihai Viteazul: dacă până 
atunci, în lucrări serioase, se afirmase că Mihai nu manifestase un interes foarte 
mare pentru soarta românilor din Transilvania, începând cu faza naționalistă a 
istoriografiei această idee a fost modificată, lăsându-se să se înțeleagă că Mihai s- 
ar fi preocupat exemplar de „frații de peste munţi”. Totodată, s-a interzis să se 
mai vorbească de „cucerirea” "Transilvaniei si a Moldovei de către Mihai (asa 
cum se afirmase de multe ori de istoricii români), iar varianta oficială era că 
Mihai wise cele două provincii cu Tara Românească, deoarece ele însele aspirau 
spre unire. În altă ordine de idei, s-a reconsiderat si ideea lui P. P. Panaitescu 
referitoare la relațiile româno-otomane în Evul Mediu, aceea că turcii nu au 
cucerit "Ţările Române deoarece drumul spre centrul Europei era mai scurt pe 
ruta Belgrad — Buda — Viena; Boia arată cum, pentru istoriografia românească 
din perioada ceausista, explicația era alta: capacitatea de rezistență a românilor si 
lupta lor timp îndelungat contra turcilor. Şi, în sfârşit, două ultime exemple 
analizate de Boia: atitudinea istoricilor oficiali fata de A.I. Cuza şi N. Titulescu. 
Primul era considerat atunci ultimul mare părinte al patriei înainte de Ceauşescu, 
iar al doilea apărea ca un diplomat desăvârşit, promovând o politică mondială ca 
reprezentant, mai de grabă, al unei mari puteri decât al unei tari mici, cu o 
politică antifascistă şi moderat în privinţa relațiilor cu URSS (de altfel, Ceauşescu 
dorea să fie considerat un urmaș al lui Titulescu). 

Apropiindu-ne şi de finalul acestei părți a cercetării, se pot formula câteva 
concluzii. Am prezentat, așadar, diferite opinii ale autorilor care au cercetat 
modalitatea în care regimul Ceausescu s-a folosit de apelul la istorie în scopuri 
naționaliste şi putem spune că, în general, respectivii autori au oferit exemple 
concludente în acest sens. Unii dintre ei consideră că marile mituri istorice care 
au dominat epoca aveau rădăcini în secolul XIX, fund vorba de chestiuni ca: 
unitatea, independenţa, lupta contra străinilor etc. Alţii accentuează mai mult 
„adăugirile” făcute de istoricii oficiali ai regimului, sau de Ceauşescu însuși în 
condițiile promovării cultului personalității: paternalismul partidului, spiritul 
mesianic al conducătorului, descendența sa dintr-o galerie de personalități (care 
începea cu Burebista şi se termina cu Titulescu) ce au marcat istoria românilor si 
al căror demn urmaș era Ceauşescu. Toţi însă admit că regimul comunist a fost 
abil în manipularea acestor elemente scopul fiind de a oferi românilor impresia 
unei istorii märete, plină de succese, o istorie a cărei perioadă de apogeu a 
constituit-o „epoca de aut” a lui Ceausescu. 


Ceauşescu şi naționalismul în armată 

Filonul naționalist nu a ocolit nici armata, naționalismul regimului fiind 
promovat chiar de oameni din structurile de conducere ale armatei. Această 
explicaţie se datorează chiar fratelui dictatorului, generalul-locotenent Ile 
Ceauşescu, a cărui pasiune pentru istoria națională era cunoscută, dovadă fiind și 
scrierile istorice cu profund caracter naţionalist pe care le-a semnat ca autor. 

Lucian Boia consideră că Ceauşescu dorea să facă din România o putere 
militară, deşi un slogan repetat obsedant a fost „lupta pentru pace”. A fost 
vorba, afirmă autorul, de un discurs pacifist însoţit de o producție şi un comerț 
cu armament foarte active. "Totuși, în condiţiile (evidente in care Romania nu 
putea concura cu marile puteri în domeniul tehnologiei militare de nivel înalt, s-a 
inventat o strategie specifică: „lupta întregului popor contra dușmanului”. 
Lucian Boia oferă şi un exemplu: regimul a construit o „mitologie militară” 
conform căreia România ar fi putut să fie apărată în caz de război de un număr 
de 4,7 până la 6,2 miloane de combatanți. Această mobilizare a întregului popor 
era văzută ca o trăsătură specifică în istoria naţională, asa explicându-se victoriile 
obţinute de români în Evul Mediu în fata turcilor. Autorul amintit îl citează si pe 
generalul istoric Ilie Ceauşescu, cel care explica faptul că in fata unui potential 
inamic s-ar fi găsit: „militari din unitățile forțelor armate, luptători din gărzile 
patriotice si din alte formaţiuni de apărare populară, cat şi cetățeni de toate 
vârstele, bărbaţi şi femei, tineri, bătrâni şi copii. În caz de primejdie, toți aceştia 
trebuie să se ridice ca un singur om la lupta de rezistență împotriva 
invadatorilor”. 

Tot despre influenţa lui Ilie Ceauşescu discută şi Dennis Deletant, care 
consideră că politizarea istoriografiei a atins cote ridicate din momentul în care 
general-locotenentul Ilie Ceausescu, fratele dictatorului, a ajuns să fie un fel de 
„istoric oficial” al regimului”. Sub patronajul „generalului-istoric” au apărut 
lucrări (Transilvania. Vechi pământ românesc, Doctrina Militară Românească: trecut si 
Prezent.) cate prezentau negativ cucerirea Daciei de către romani. ,,[...]Cucerirea 
romană, ca orice cucerire străină a avut urmări tragice pentru poporul dac [...] a 
însemnat privarea poporului dac de independenţă si suveranitate [...] iar o parte 
din teritoriul Daciei a devenit provincie romană! [...]”. 

Pentru Ilie Ceauşescu prezentarea elementului dac drept primordial in 
cadrul etnogenezei românești avea inclusiv un rol politic și propagandistic (în 
formularea doctrinei militare româneşti). Se încerca dezvoltarea ideii potrivit 
căreia românii mosteneau de la daci dorința nezdruncinată de a-și apăra tara; 
totodată experienţa dacă reprezenta un model pentru români în „lupta întregului 
popor pentru apărarea patrie”. 

Pentru Nicolae Ceauşescu însuși, ideea luptei întregului popor era, de 
asemenea, foarte importantă. Pentru dictator un posibil război era unul de 
apărare, un „tăzboi al poporului” la care să participe, unit, întregul popor, 
bineînţeles sub conducerea PCR; ar fi fost totodată, un război de apărare a 
independenţei țării si a „cuceririlor revoluționare”. De asemenea, autorii sunt de 
părere că generalul Ilie Ceauşescu a publicat o serie de lucrări si studii în care 
prezintă rolul armatei în apărarea țării și „împlinirea idealului unității nationale”. 
Ilie Ceauşescu s-a folosit de poziția pe care o avea pentru a mări importanța 


36 Boia 2003, p. 428-435. 
37 Boia 1997, p. 26. 
38 Deletant 1998b, p. 287-291. 


366 


acordată istoriei militare în studierea trecutului țării. Acest fapt avea şi un rol 
propagandistic — prezentarea ideii loialității armatei fata de conducător si a celei 
privind necesitatea grupării întregului popor în jurul liderului în caz de război. 
Mai mult, propaganda oficială prezenta şi ea importanța armatei în condițiile in 
care spre sfârşitul anilor '80 regimul comunist românesc înfiera tot mai mult 
reaparitia revizionismului ungar şi încercările Budapestei de a repune în discuţie 
problema Transilvaniei. 

Am preferat o separare a chestiunilor prezentate în acest subcapitol de 
cele referitoare la istoriografie din subcapitolul anterior tocmai pentru a 
evidenția mai clar analiza pe care autorii citați au făcut-o asupra efectelor 
negative ale implicării lui Ilie Ceauşescu în istoriografia perioadei. 

Am putea considera, pentru a elabora câteva concluzii, că şi această 
problemă a minorităților în timpul regimului ceaușist a născut, în rândul 
analistilor, diferite puncte de vedere, dar, ca de obicei ne oprim asupra 
concluziilor general acceptate. Astfel, se consideră că în condițiile în care 
Ceausescu si PCR-ul au folosit, pentru a-şi legitima puterea, un discurs 
naționalist, discursul antiminoritar a fost o importantă componentă a celui 
naționalist, generând acţiuni ca atare. PCR-ul a folosit „problema națională” în 
Transilvania, de exemplu, în scop politic. Discursul pe marginea acestui subiect a 
fost des utilizat în vederea susținerii legitimității regimului, partidul, condus de 
liderul său, susținând că reprezintă apărătorul drepturilor naționale ale 
românilor. Regimul a încercat să consolideze „unitatea națională” şi a fost 
introdusă în plan ideologic chestiunea „omogenizării societății româneşti”. 
Regimul, pretextând crearea „omului nou” (un model unic al muncitorului 
socialist) exploata în scopuri naționaliste diferite teme ale marxism-leninismului, 
folosind termeni de genul „clasă”, iar nu „minoritate națională”, astfel, 
minoritățile nationale au fost incluse în „clasa muncitoare” si în „națiunea 
socialistă” (evident, română). S-a încercat crearea unei națiuni omogene (chiar si 
din punct de vedere etnic), prin eliminarea diferențelor şi utilizarea unor 
elemente de ideologie care să contribuie la asimilarea minorităților. 


The Bibliography of The Romanian Communist Nationalism 
of The Ceausescu Regime 


(Abstract) 


One of the most disscussed issue about the Romanian communist period was the 
nationalist-communism, especially the one during the Ceausescu regime. The issue was not 
studied extensively, in special reserches, but it was analyzed, at least peripherally, in all the 
serious studies referring to Romanian Communism. In this article we tried to describe the 
manner in which the authors who studied Romanian Communism referred to the nationalist 
acts of the Nicolae Ceausescu regime, considering the fact that the nationalist-communism was 
an aspect of internal and external policy during that time. The authors we studied considered 
that this kind of nationalism was no discover of the ceausist regime, but it was a continuation 
from Gheorghe Gheorghiu Dej’s period and that we can find elements of the nationalist- 
communism in different fields of internal policy: culture, economy, education, the relations with 

the minorities, historiography, dictator’s personal cult etc. The national ideology becamed a main 
point of discutions inside the Party and it was extended into the society the main purpose being: 
to show the people that the leader (Ceausescu) and the Party (P.C.R.) really care and they are the 
only solution for the country. In this case nationalist ideas became an „instrumentum regni” for 
both the leader („the most loved son of the nation”) and the Party („the quintessence of the 
most iluminated minds of the nation”). Most of the analists mentioned in this reserch 
considered that this way the regime indoctrinated the population, but also it flattered the 
population’s national vainglory, in order to divert people’s attention from the country’s real 
problems. 

Nationalist discourse of the Ceausescu regime was often used to support the legitimacy 
of the regime, the party and its leader, claiming that they are defenders of Romanians' rights. 
The regime has attempted to strengthen the „national unity” and it was inserted, into the official 
ideology, the issue of ,, homogenization the Romanian society”. Party pretended to create a „new 
man” (a single model of socialist worker) and introduced, in the nationalist discourse, different 
themes of marxism-leninism. 

The communist period provided, and still provides, to the authors from various fields 
(history, political science, sociology etc.), important themes of study and research. One of the 
issues extensively discussed, for example, in the post-communist Romanian historiography, was 
the nationalist-communism, especially the priod of Nicolae Ceausescu. This research, without 
claiming to unravel the whole issue of this topic, tried to show how the various authors have 
commented that nationalism during the Ceausescu regime and some areas in which nationalism 
was manifested in that period. 

